Што яшчэ характэрна? У фестывалях моцная ідэалагічная падаплёка: з аднаго боку, гэта нядрэнна, з другога — звужае да аднастайнасці структуру праграм. Арганізатарамі, як правіла, выступаюць дзяржорганы, федэрацыі спорту і аддзелы культуры выканкамаў і сельсаветаў(так званыя па-старому). З-за гэтага фэсты не заўсёды адпавядаюць заяўленаму ўзроўню. У тым ліку — з-за абмежаванасці бюджэту і недахопу ведаў у спецыялістаў на месцах. Анатоль Аканцінаў настойвае: рэгіянальныя фестывалі патрабуюць шліфоўкі і складання рэйтынгу для іх. Бо на перыферыі ёсць цывільныя святы, якія заслугоўваюць увагі і ўліванняў, а таксама — супрацоўніцтва з вопытнымі прасоўвальнікамі і бізнесам. Апошні, дарэчы, не супраць несці свае брэнды ў масы. Адны толькі піўныя святы грымелі ўсё лета і пачатак восені.